b'\n_START_ARTICLE_\nTija (karalien\xc4\x97)\n_START_PARAGRAPH_\nTija (taip pat Tei, Ti ir kt., apie 1400\xe2\x80\x931340 m. pr. m. e.)\xc2\xa0\xe2\x80\x93 Senov\xc4\x97s Egipto karalien\xc4\x97, Amenhotepo III \xc5\xbemona, Echnatono motina.\n_START_SECTION_\nAtradimas\n_START_PARAGRAPH_\n1898\xc2\xa0m. pranc\xc5\xabz\xc5\xb3 archeologas V. Lor\xc4\x97 aptiko tris mumijas Amenhotepo II kape Karali\xc5\xb3 sl\xc4\x97nyje. Tarp j\xc5\xb3 buvo moters su labai gerai i\xc5\xa1silaikiusiu veidu. Tuo metu mumija nebuvo identifikuota. 1922\xc2\xa0m. atradus Tutanchamono kap\xc4\x85, jame buvo rastas miniati\xc5\xabrinis sarkofagas su plauk\xc5\xb3 sruoga. Tik 1976\xc2\xa0m. bandant identifikuoti mumij\xc4\x85 jos plaukai buvo palyginti su Tutanchamono kape rastais ir \xc4\xafsitikinta, kad jie priklauso vienai ir tai pa\xc4\x8diai asmenybei, Tijai. Jos kapas nebuvo rastas (jei buvo pastatytas), sarkofagas nei\xc5\xa1lik\xc4\x99s. Mumijos kr\xc5\xabtin\xc4\x97 ir pilvas buvo i\xc5\xa1draskyti. Tai gal\xc4\x97jo padaryti tiek politiniai prie\xc5\xa1ai po Echnatono mirties, tiek kap\xc5\xb3 vagys. Po \xc5\xa1i\xc5\xb3 \xc4\xafvyki\xc5\xb3 Tijos mumija, kartu su dviem kitomis buvo perlaidota Amenhotepo II kape, kas buvo \xc4\xafprasta Egipte \xe2\x88\x92 po kap\xc5\xb3 i\xc5\xa1pl\xc4\x97\xc5\xa1im\xc5\xb3 perlaidoti k\xc5\xabnus kitur. Tija i\xc5\xa1 pat prad\xc5\xbei\xc5\xb3 tikriausiai buvo palaidota Amarnoje._NEWLINE_Karalien\xc4\x97s Tijos mumija yra Kairo Egipto muziejuje. Vienas i\xc5\xa1 garsiausi\xc5\xb3 Sen. Egipto meno k\xc5\xabrini\xc5\xb3 \xe2\x88\x92 i\xc5\xa1 med\xc5\xbeio dro\xc5\xbeta jos skulpt\xc5\xabrin\xc4\x97 galva \xe2\x88\x92 Berlyno Naujajame muziejuje. \xc5\xa0i galva (22,5\xc2\xa0cm auk\xc5\xa1\xc4\x8dio su kar\xc5\xabna) buvo sukurta Amenhotepo III valdymo pabaigoje, nes Tija vaizduojama gana pagyvenusi. Skulpt\xc5\xabra buvo \xc5\xa1iek tiek pakoreguota at\xc4\x97jus \xc4\xaf vald\xc5\xbei\xc4\x85 Echnatonui ir Tijai suteiktas papildomas dievi\xc5\xa1kumo simbolis \xe2\x88\x92 plunksn\xc5\xb3 kar\xc5\xabna su saul\xc4\x97s disku ir karv\xc4\x97s ragais.'